આ દરમિયાન તેને એક ટીવી ચેનલમાંથી નોકરીની ઓફર મળી. એ ટીવી ચેનલવાળા બધિરોના એક ન્યૂઝ બુલેટિન માટે સાઇન લેન્ગવેજની જાણકાર વ્યક્તિને શોધી રહ્યાં હતા અને તેમની શોધ સ્મૃતિ પર આવીને પૂરી થઇ. સ્મૃતિએ ભણતરની સાથે સાથે દૂરદર્શનમાં બધિરો માટેના ન્યૂઝ બુલેટિન માટે કામ કરવાની શરૂઆત કરી દીધી. આ સમય દરમિયાન પણ સ્મૃતિને બધિરો અંગે ઘણું નવું શીખવા અને જાણવા મળ્યું. સ્મૃતિ હવે જાણવા લાગી હતી કે બધિરોએ કેવી કેવી કસોટીઓનો સામનો કરવો પડે છે. તેમની જરૂરિયાતો શું છે, તેઓ શું મેળવી શકે છે. અને ત્યારે જ સ્મૃતિએ નક્કી કરી લીધું કે તે કોઇ પણ સંજોગોમાં બધિરોને આત્મનિર્ભર બનાવવા માટે તેમની અંદર છુપાયેલી પ્રતિભા અને કલાને બહાર લાવવાનો પ્રયાસ કરશે.